Aymericus, miseratione divina Autiss. episcopus: dilecto nobis in Christo Girardo de S. Benigno in Foveis, clerico, salutem in Domino sempiternam. Ecclesiam parochialem de S. Amando, nostre diecesis ad presentationem abbatis S. Germani Autiss. spectantem, liberam et vacantem per liberam resignationem Stephani de Sinemuro, curati ecclesie de Caduco, presbyteri Senonensis diecesis, discreti viri Guidonis de Saisiaco, presbyteri dicte ecclesie curati, procuratoris litteratorie ad hoc destinati, potestatem ab eodem Guidone et mandatum habentis speciale, pure et libere in manibus nostris factam et admissam tibi per fratrem Johannem priorem prioratus S. Salvatoris, nostre diecesis predicte, dicti abbatis procuratorem ad hoc litteratorie destinatum ad curam et regimen ipsius ecclesie de S. Amando, nomine ipsius abbatis, presentato nobis, pietatis intuitu salvo jure impetrantium, si quod sit et quodlibet alieno, conferimus cum ejusdem juribus et pertinentiis universis; teque per traditionem presentium investimus de eisdem, mandantes curatis ecclesiarum de Sancto-Verano, de Arconio, et eorum cuilibet, quatenus te in ejusdem ecclesie, juriumque et pertinentiarum ipsius, possessionem inducant corporalem, teque in eadem, ut moris est, intronizent, adhibitis super hoc solemnitatibus consuetis. Datum apud Varziacum, castrum nostrum, sub sigillo nostro, die secunda mensis septembris, anno Domini millesimo trecentesimo trigesimo sexto.